google/wiki40b huggingface dataset:
תמי מוזס-בורוביץ'

תמר (תמי) מוזס־בורוביץ' (נולדה ב־11 במרץ 1960) היא אשת עסקים ישראלית, בעלת שליטה ובעלת עניין בחברות ישראליות, בפרט בתחום תקשורת ההמונים.

ביוגרפיה

תמי מוזס נולדה כבת זקונים לנח ולפולה מוזס, בעלי השליטה בעיתון "ידיעות אחרונות".
למדה בבית הספר היסודי "ניצנים" ברמת גן ובתיכון "אהל שם" ברמת גן. בצבא שירתה כמש"קית חינוך במפקדת יהודה ושומרון. בעלת תואר ראשון במדע המדינה ומינהל ציבורי מטעם אוניברסיטת בר־אילן, ותואר שני במינהל עסקים מטעם אוניברסיטת תל אביב. בגיל 23, במסגרת הכנת עבודת גמר באוניברסיטה על מימון מטוסים הכירה את בעלה לעתיד, דוד (דדי) בורוביץ' (השותף עם אחיו התאום ישראל בורוביץ' בקבוצת "כנפיים"). לתמי ולדדי חמישה ילדים, שלושה מנישואיו הקודמים של דדי ושניים מהם נולדו לזוג.
מגיל צעיר החלה לעבוד בעסק המשפחתי – העיתון ידיעות אחרונות. עם מות אמה הייתה מעורבת במלחמת הירושה סביב השליטה בעיתון. ארבע שנים לאחר שאחותה, ג'ודי שלום ניר מוזס, החליטה להעביר את מניותיה לאחיה ארנון (נוני) מוזס מכרה תמי בשנת 1994 את מניותיה בעיתון לאיש העסקים אליעזר פישמן. על־פי הערכות היקף העסקה עמד על 45–60 מיליון דולר.
בשנת 1998 מכרה חברת משאב את השליטה בחברת גרנית הכרמל לתמי מוזס-בורוביץ' וגיסה ישראל בורוביץ (באמצעות חברת "ד.ת בורוביץ-מוזס השקעות (1995)") תמורת כ-200 מיליון דולר. בעסקה השתתפו גם חברת הפניקס אחזקות וחברת גלנקור. בשנת 2006 רכשה קבוצת עזריאלי את השליטה בחברת גרנית הכרמל.
ב־1999 הקימה עם יובל נתן ועם עופר נמרודי (ממעריב) את שבועון הבידור והטלוויזיה "רייטינג", שהתחרה בשבועון "פנאי פלוס" מבית "ידיעות אחרונות". בשנת 2005 פרשה מהשותפות ומכרה את חלקה במגזין ובמגזיני הנישה "מותק" ו"ביג טיים" שתוכננו לצאת על ידי קבוצת רייטינג. עוד הקימה מוזס בשותפות עם חברת אפריקה ישראל ונדב פלטי את חברת "מפל תקשורת" בע"מ (השם "מפל" מורכב מהאות הראשונה של השם "מוזס" ושתי האותיות הראשונות של השם "פלטי"), העוסקת בתחום האינטרנט, המדיה והתקשורת. בחברת "מפל" עסקה ביחד עם יאיר דורי בהפצה ושיווק טלנובלות. היא מכהנת כמנכ"לית מפל תקשורת וכיו"ר הדירקטוריון של דורי מדיה גרופ.
ב־2005 נזכר שמה כאחת השותפות (עם משפחת בורוביץ') ברשת קלאבמרקט שנקלעה לחובות כספיים גבוהים, והוצא צו להגנתה מפני נושים עד למכירתה לרשת המתחרה, "שופרסל". בדיון בבקשת הקפאת ההליכים של קלאבמרקט, העירה השופטת ורדה אלשיך לעברה ולעבר בעלה כי היא מצפה מבעלי הרשת לתרום את חלקם (הכספי) בהצלתה. הדברים עוררו מהומה והזוג בורוביץ' מצא עצמו תחת מתקפה על חלקו בקריסת הרשת.
קרב סילארוס

רקע

בשנת 212 לפנה"ס נבחרו כקונסולים אפיוס קלאודיוס פולכר וקווינטוס פולביוס פלאקוס. הקונסולים החדשים החלו להטיל מצור על קאפואה, ובזזו את השדות באזור. חניבעל שלח את חנו כדי לדאוג לאספקת תבואה סדירה לקפואה. חנו הגיע מברוטיום ואסף תבואה מבעלות הברית הקמפניות. הוא חנה בסתר כשלושה קילומטרים מבנבנטום, ושלח משם את התבואה אל קפואה. הקונסולים קיבלו מידע על כך וחנו בבנבנטום עצמה, מרחק של יום מקפואה, במטרה לארוב לשיירת האספקה של חנו. התפתח קרב, במהלכו ספגו הקרתגים אבידות כבדות והרומאים בזזו את האספקה. חניבעל נע בעצמו מטראנטום במטרה לצאת לשחרר את המצור. הקונסולים קיבלו מידע על התקדמות מחנהו של חניבעל, ועל כן הזעיקו את הפרוקונסול גרקכוס, שחנה בלוקאניה. בדרך נהרג במארב שיזם חניבעל או אחד מקציניו וצבאו התפזר. הקונסולים ניסו את כוחם בהתמודדות קצרה עם חניבעל, אולם הובסו והחליטו להתפצל. פולביוס נסוג אל קומאי וקלאודיוס נסוג אל לוקאניה.

הקרב

במקביל, הגיש מרקוס קנטיניוס פנולה בקשה חריגה בפני הסנאט הרומי. קנטיניוס ביקש מהסנאט להוביל נגד חניבעל צבא של 5,000 מתנדבים נגד חניבעל. בהמלצת הפראיטור פובליוס קורנליוס סולה, הוא הורשה להוביל צבא כזה שכלל בפועל 8,000 מתנדבים חצי מהם היו בני העיר רומא וחצי מבין בעלות הברית של רומא.
קנטיניוס צעד דרך לוקאניה מתוך מחשבה לפגוש את חניבעל בקמפניה. בדרכו הצטרפו אליו איכרים רבים וצבאו כמעט הוכפל. הוא נפגש עם חניבעל בנהר סילארוס באזור נהר סלה של ימינו. הקרב לא היה שקול מלכתחילה, חניבעל היה מצביא מוכשר ובעל ניסיון וחייליו היו וותיקים ומוכשרים, ולעומתו היה קנטיניוס חסר הכשרה פיקודית וחייליו היו חמושים באופן דל וחסרי כל ניסיון צבאי. הקרב נמשך שעתיים, במהלכן הפגינו הרומאים אומץ רב. כשראה קנטיניוס שהוא עומד להפסיד, הוא השליך את עצמו בכוונה תחילה אל בין החניתות של האויב ונתן שיהרגו אותו. כל חייליו נטבחו, פרט ל-1,000 שנמלטו או נלקחו בשבי.

תוצאות

על פי טיטוס ליוויוס לאחר הקרב הוענק לקנטיניוס הקוגנומן "פנולה" (Penula) שמשמעות "הנועז". ניצחונו של חניבעל בקרב היה מכריע, אולם הסחת הדעת אפשרה לקונסולים להתארגן ולתקוף מחדש את קפואה. כמו כן מספר טיטוס ליוויוס שבמהלך אותה שנה חניבעל תקף את מחנהו של גנאיוס פולביוס פלאקוס בהרדוניה. טיטוס ליוויוס משווה את פלאקוס לקנטיניוס פנולה, וקובע שפלאקוס "שווה לקנטיניוס באיוולת ובחוצפה, אך בשום פנים ואופן לא אותו אומץ. כשראה שהעניינים הולכים כנגדו... עלה בחופזה על סוסו ועם 200 פרשים ברח מהשטח".
המקור הבלעדי לקרב הוא טיטוס ליוויוס הנחשב באופן כללי לבלתי אמין. הקרב מתואר גם אצל פאולוס אורוסיוס שככל הנראה הסתמך על ליוויוס.
Counter-Strike: Source

העדכון הגדול

ב-24 ביוני 2010 יצא עדכון למשחק שנקרא "העדכון הגדול" ("The Big Update") אשר כלל תמיכה ב-144 אצ'יבמנטים ("הישגים"), מסכי סטטיסטיקות חדשים, שיפור המנוע הגרפי, צפייה שונה ונוחה יותר בשחקנים שבשרת (במקש TAB), תיקון באגים, שיפור הסולמות במשחק שהיו עד עכשיו קשים לטיפוס, מצלמת הריגה חדשה, מערכת של "שליטה ונקמה" - כששחקן הורג שחקן מספר פעמים ברצף הוא הופך ל"אויב" וניתן לנקום (כמו ב-Team Fortress 2). כמו כך, העדכון כלל גם אוואטרים לשחקנים, אייקונים חדשים, כוכבים, שורה של עדכונים למנוע ה-Source, ושינוי מראה של מספר חלקים במשחק למראה עדכני ורענן יותר.

הקהילה הישראלית

הקהילה הישראלית לקחה חלק גם בקונטר סטרייק סורס.
שם של קהילה שהייתה במשחק בעבר אחת מהקהילות הכי גדולות היא: Pro-css.
עם יציאתו של Counter-Strike: Global Offensive הרבה שחקנים ישראלים עזבו את המשחק לטובת המשחק החדש אשר יצא,
וביום כלשהו הקהילה הישראלית הגיעה למצב שכל הקהילות במשחק נסגרו.
בקיץ 2016 הקהילה הישראלית Gamers Israel ניסתה להחזיר את Counter-Strike: Source לחיים ואכן,
השיא של השחקנים שנכנסו היה כ-20 ואולי עוד היה יכול להשתפר,
אך בגלל פיצוץ בין שחקני הקהילה למנהל הקהילה,
הקהילה הישראלית האחרונה ב-Counter-Strike: Source נסגרה.

Counter-Strike: Source Beta

בחודש מאי 2010 נוסף משחק חדש לרשימת המשחקים: Counter-Strike: Source Beta. המטרה של המשחק היא בחינת שינויים במשחק לפני הכנסתם למשחק - השחקנים בוחנים את השינויים שנעשו ועונים על משוב.
בצלאל רנשבורג

רבי בְּצַלְאֵל רנשבורג (תקכ"ב, 1762 - י"ח בתשרי תקפ"א, 26 בספטמבר 1820) היה למדן ופרשן התלמוד מן האחרונים, מחכמי פראג.

ביוגרפיה

נולד בשנת תקכ"ב לריקל ולרב יואל רנשבורג שהיה תלמידו של רבי מאיר פישלס, אמו ריקל מתה עליו בעודו ילד, אביו נישא בשנית לאשה בשם חנה והוא גדל אצל אמו החורגת. בהיותו בן שתים עשרה נשלח לשוואבך לישיבתו של הרב המקומי, הרב אהרן בן משה, (מחבר  הגהות "מנחת אהרן" על ספר "הארוך מש"ך"), ולמד שם במשך שלוש שנים. מגיל 15 למד בפיורדא אצל הדיין רבי יוסף הס, לימים רבה של קאסל ומדינת הסן ומחבר הספר "בן פורת יוסף" על ההפטרות. בשלהי ימיו בפיורדא, הגיע לכהן כרבה של העיר רבי צבי הירש חריף מיאנוב, חתנו של רבי רפאל הכהן כ"ץ, שכיהן עד אז כרבה של פוזנא, וגם אצלו למד רבי בצלאל תקופה קצרה.
מפיורדא נסע לפראג, ובה למד אצל הרב ליב פישלס בנו של רבי מאיר פישלס, שהיו ראשי ישיבה גדולה בפראג. רבו זה היה נחשב אצלו כרבו המובהק והוא מצטט פסקי הלכה מפיו מאות פעמים בספריו. לדבריו, גם רבו קבע חידושים שלו בכתביו. בתקופה זו היה תלמידו ומקורבו של רבי יחזקאל לנדא מפראג, אותו כינה "גדול האחרונים".
התארס עם פרומט קליניבורג, בת העיר פראג; לפי סיכום עם ארוסתו נסע לאחר אירוסיו לעיר קולין ובה היה תלמידו של רב העיר הרב אלעזר קאליר, מחבר "אור חדש", להשלמת לימודיו. שם השתהה כשנתיים, ולאחריהן עוד שנה בעיר איגר. עם סיום שנות לימודים אלו, שב לפראג ונישא לארוסתו, אביה פרנס אותם במשך עשר השנים שלאחר נישואיהם. בשנים אלו כתב וסידר לדפוס את חיבוריו "עמק סוכות", "פתחי נדה" ו"טהרת חולין". בשהותו בפראג לאחר נישואיו, היה גם תלמידו של רבי בנימין זאב וולף בוסקוביץ'. מידידיו בתקופת פראג: רבי אלעזר פלקלס, מחבר "תשובה מאהבה"; ורבי שמואל ליב קוידר, מחבר "עולת שמואל". את ידידו רבי אלעזר פלקלס, קיבל על עצמו כרב, לאחר פטירת רבותיו, הנודע ביהודה ורבי ליב פישלס.
הוא היה איש חסד והרבה לתת צדקה לעניים, בספרייתו הגדולה התארחו רבים מחכמי פראג, ולמחברי ספרים שבאו לבקש את הסכמתו, נהג להעניק גם סיוע כספי.
נפטר בפתאומיות בחול המועד של חג הסוכות, י"ח בתשרי תקפ"א, 26 בספטמבר 1820, בטרם מלאו לו ששים שנה, ולא הותיר אחריו ילדים.

ספריו

מכל ספריו הספיק להדפיס רק את ספרו "הורה גבר" על מסכת הוריות (פראג תקס"ב); שנים מחיבוריו אבדו: "עמק סוכות" על שתי מהדורותיו, ו"טהרת חולין" על מסכת חולין, שלפי עדותו נכתב במשך שבע שנים. ספרו "חכמת בצלאל - פתחי נדה" שרד בכתב יד, ונדפס בירושלים (מוסד הרב קוק, תשי"ז).
הערותיו והגהותיו על גיליון הש"ס שלו נדפסו בשתי מהדורות, אחת בספר מעשה רב על ידי גיסו הרב יהודה קליניבורג (פראג 1823) והשנייה בסוף ש"ס דפוס פראג שיצא לאור בשנת תר"ד ולאחר מכן על גיליון דפי התלמוד בש"ס וילנא תחת השם "הגהות ר"ב רנשבורג". 
חיבורו "שדה צופים" על פסקי הרא"ש, שבו הוא מציין את הלכות הרא"ש הנובעות מסוגיות הגמרא בכל מסכת שמובאות בדבריו במסכת אחרת, נדפס בסוף כרכי התלמוד הבבלי, ובמהדורת עוז והדר בדפי הרא"ש.
תשובותיו מכתבי יד ומספרי רבני דורו, נדפסו בספר שו"ת וחידושי רבינו בצלאל רנשבורג זצ"ל, ירושלים: מכון ירושלים, תש"מ.
התשיעית (סרט)

תקציר עלילת הסרט

סנקט פטרבורג בסוף המאה ה-19 היא עיר עטופה בתשוקה מסיבית למדעי הנסתר. המדיום הבריטית אוליביה ריד מגיעה לבירת האימפריה הרוסית לסבב הופעות בפני קהל מעריצים נלהב. באותו זמן, סדרת רציחות מסתוריות פולחניות מתרחשות בעיר. נערות נחטפות ברחובות, גופותיהן המוטלות נמצאות בחלקים שונים של העיר. על החקירה אמונים השוטר הצעיר סרגיי רוסטוב ועוזרו גאנין. עם כל קורבן חדש, הדברים נעשים מסובכים יותר והחשד מוביל את רוסטוב לאוליביה והוא מחליט לפנות אליה בתקווה כי היכולת האמיתית או הדמיונית שלה לזמן את רוחות המתים תוכל לעזור לעלות על עקבות הרוצח.
בלטימורה

Baltimora להקה איטלקית שפעלה בשנות ה-80. לעיתים קרובות הם נחשבים ללהקה של להיט אחד בארצות הברית ואנגליה עקב ההצלחה שחוו עם השיר "tarzan boy" לעומת שיריהם האחרים. בארצות אירופאיות אחרות ובהן מולדתם איטליה הלהקה זכתה להצלחה רבה יותר.

השנים המוקדמות

בתחילת 1984, מאוריציו באסי מפיק מוזיקלי ומוזיקאי ממילאנו, פגשתי את ג'ימי מקשיין, יליד דרי, צפון אירלנד. מקשיין היה טכנאי רפואי שעבד עבור הצלב האדום בצפון אירלנד. ביחד הם החליטו ליצור להקה בהובלת מקשיין אשר היה רקדן מוכשר ובעל קול טוב. באסי גייס מוזיקאים שונים כדי להקליט את האלבום הראשון של הלהקה, כולל ג'ורג'יו קוקילבו על הגיטרה וגבריאלה מלוטי על התופים. המראה של מקשיין היה מאופיין בגדים רפויים וראוותניים, ובמהרה אומץ על ידי באסי וכל שאר חברי הלהקה, שהופיעו על הבמה עם תסרוקות ראוותניות ובלבוש אדום ורפוי עם משקפיים.
כמה מקורות מציינים שמי ששר את הקולות המובילים היה מאוריציו באסי ושהקולות המשניים בוצעו על ידי מקשיין. עיקר כתיבת השירים התבצעה על ידי באסי ונעימי חאקט אך מקשיין כתב את המילים לכמה משירי הלהקה וביניהם "survivor in love"

ההצלחה עם "Tarzan Boy"

הסינגל הראשון של בולטימורה Tarzan Boy שוחרר בקיץ של 1985 והפך להצלחה מיידית באירופה. הסינגל הגיע למקום ה6 ברשימת הסינגלים המובילים באיטליה ונכנס לרשימת חמשת הסינגלים הראשונים במדינות רבות ביניהן גרמניה, שווייץ, אוסטריה, שוודיה, צרפת, הולנד ונורווגיה. באוגוסט 1985 הגיע השיר למקום ה3 במצעד הפזמונים האנגלי.

סגנון

הסגנון של באלטימורה מתואר בעיקר כ"דיסקו איטלקי" ולעיתים כחלק ממוזיקת ה"גל החדש"
אוגוסטה ויקטוריה, נסיכת הוהנצולרן

ביוגרפיה

אוגוסטה ויקטוריה נולדה ב-19 באוגוסט 1890 בפוטסדאם, לוילהלם, נסיך הוהנצולרן ולמריה תרזה, נסיכת שתי הסיציליות, בתם של הנסיך לואיג'י, רוזן טראני ומתילדה לודוביקה, נסיכת בוואריה.
ב-4 בספטמבר 1913 התחתנה אוגוסטה ויקטוריה עם מנואל השני, מלך פורטוגל, שהודח בשנת 1910 בהפיכה צבאית שהביאה להקמת הרפובליקה הפורטוגזית הראשונה. לבני הזוג לא היו ילדים, ובשנת 1932 מת בעלה מנואל בלונדון. ב-23 באפריל 1939 התחתנה אוגוסטה ויקטוריה בשנית עם הרוזן רוברט דגלאס, אך גם מנישואים אלו לא היו לה ילדים. בשנת 1955 מת בעלה רוברט, וב-29 באוגוסט 1966 מתה אוגוסטה ויקטוריה באייגלטינגן.
מלחמה תוקפנית

מלחמה תוקפנית הוא מושג במשפט בינלאומי פומבי שמשמעותו כל מלחמה שמטרתה אינה הגנה עצמית או שמתנהלת כתגובה על התקפה נגדית. ההגדרה באה מתאוריית המלחמה הצודקת וממגילת האומות המאוחדות. רבים מנאשמי משפטי נירנברג הואשמו בעריכתה, תכנונה או ייזומה של מלחמה תוקפנית.
שעון מטוטלת (קבוצת כוכבים)

כוכבי הקבוצה

α בשעון מטוטלת הוא ענק כתום במרחק של כ-115 שנות אור ועם בהירות מדרגה 3.85. זהו הכוכב הבהיר ביותר בקבוצה והיחיד עם בהירות מדרגה מתחת ל-5, כלומר כל שאר כוכבי הקבוצה ניתנים לראיה רק בתנאי צפייה מייטביים.
R בשעון מטוטלת הוא ענק אדום משתנה מאותו סוג כמו הכוכב מירה בלווייתן. בהירות הכוכב משתנה במחזוריות של כ-408 ימים בין דרגה 4.7, אז ניתן לראותו בעין, (בתנאי צפייה מייטביים) ובין דרגה 14, אז ניתן לראותו רק באמצעות טלסקופ בינוני.
יחסי אריתריאה–אתיופיה

היסטוריה

אריתריאה פרשה מאתיופיה בעקבות מלחמת העצמאות של אריתריאה (1961-1991), ועצמאותה הוכרה באופן רשמי על ידי האו"ם לאחר משאל עם.
בדצמבר 2000, אריתריאה ואתיופיה חתמו על הסכם השלום שסיים את המלחמה והקימו זוג ועדות שיפוטיות מחייבות, ועדת הגבול בין אריתריאה לאתיופיה וועדת התביעות האריתריאנית-אתיופית, כדי לקבוע את גבולות המחלוקת ביניהם ואת התביעות הקשורות. באפריל 2002 הוועדה פרסמה את החלטתה (עם הבהרה ב-2003), אולם חילוקי דעות בעקבות המלחמה גרמו למבוי סתום שלווה בשל תקופות של מתיחות מוגברת ואיומים מחודשים במלחמה. מאז החלטות אלו אתיופיה סירבה להתיר את הסימון הפיזי של הגבול, בעוד שאריתריאה מתעקשת כי הגבול חייב להיות כפי שהוגדרו על ידי הוועדה. כתוצאה מכך, הגבול נקבע רק באופן וירטואלי, ובזאת סיימה הוועדה את עבודתה.
אריתריאה שומרת על כוח צבאי באזור הגבול עם אתיופיה, המקביל בגודלו לכוח האתיופי, ובעקבות כך היא נזקקת לגיוס כללי של חלק משמעותי מהאוכלוסייה. אריתריאה ראתה בסכסוך הגבול הזה איום קיומי על עצמה בפרט ועל האיחוד האפריקאי בכלל, משום שהיא עוסקת בעליונות הגבולות הקולוניאליים באפריקה.. מאז העימות בגבולות, אתיופיה כבר לא משתמש בנמלים האריתראיים עבור הסחר שלה.
במהלך עימות הגבול ומאז, אתיופיה טיפחה לוחמים נגד אריתריאה (כולל בדלנים אתניים וארגונים דתיים). אריתריאה הגיבה גם על ידי אירוח קבוצות מיליטנטיות נגד אתיופיה. מועצת הביטחון של האו"ם טוענת כי אריתריאה ואתיופיה הרחיבו את המחלוקת שלהם אף ללחימה בסומליה.
במרץ 2012 תקפה אתיופיה מאחזים צבאיים אריתראים לאורך הגבול. אדיס אבבה אמרה כי ההתקפה הייתה בתגובה לפעולות האימון והתמיכה של אסמרה לחתרנות, בעוד אריתריאה אמרה כי ארצות הברית ידעה על ההתקפות, האשמה שנדחתה על ידי פקידים אמריקנים.
במפגש פסגה ב-8 ביולי 2018 באסמרה, נשיא אריתריאה, איסאייס אפוורקי וראש ממשלת אתיופיה אביי אחמד התחייבו לשקם את קשריהן הדיפלומטיים ולפתוח את הגבולות ביניהן. למחרת, הם חתמו על הצהרה רשמית משותפת לסיים את הסכסוך הגבול האריתראי–אתיופי.
פויי, קיסר סין

תחילת דרכו

פויי נולד בשנת 1906 כצאצא לאָישין ג'יוֹרוֹוֻּ, המשפחה המנצ'ורית שהוציאה מתוכה את שושלת צ'ינג. בגיל שלוש הוכתר לקיסר סין, ה-12 מקיסרי שושלת צ'ינג. עם הכרזת הרפובליקה הסינית ב-10 באוקטובר 1911 הודח מכסאו ובכך בא הקץ לשושלות הקיסרים בסין. המורדים שהכריזו על הרפובליקה בסין הבטיחו לשמור על ביטחונו ורווחתו של הקיסר לשעבר. ניתנה לפויי, בני משפחתו ויועציו הזכות להתגורר ב"עיר האסורה" בבייג'ינג ולנהוג בתחום צר זה בגינוני מלכות. פויי הצעיר זכה לחינוך טוב, למד אנגלית ממורה פרטי ואף בחר להוסיף לשמו הסיני את השם "הנרי" כשמו של המלך האנגלי הנרי השמיני.
סין הייתה באותה תקופה בלתי יציבה מבחינה שלטונית וגנרלים שונים תפסו את השלטון בהפיכות מעת לעת. בשנת 1917 ביצע אחד הגנרלים ניסיון הפיכה בפקינג ופויי הוכרז על ידו בשנית כקיסר למשך 12 יום עד לכישלון ההפיכה.
ב-25 בנובמבר 1925 הוקפה העיר האסורה על ידי כוחותיו של גנרל אחר שדרש מפויי לוותר על תוארו המלכותי ולעזוב את העיר האסורה. פויי נמלט לשגרירות יפן ומצא בה מקלט. היפנים הובילו את פויי לאחת מערי החוף בה היה ליפנים מעמד של השפעה וכח.

שיתוף הפעולה עם יפן

ב-18 בנובמבר 1931 פלשו כוחות יפן לחבל מנצ'וריה בצפון סין. הפלישה הייתה לאחר פרובוקציה יפנית, שבה חיילים יפניים ששמרו על מסילת הברזל בדרום מנצ'וריה, פוצצו חלק מן המסילה על מנת ליצור מעשה טרור למראית עין, כתרוץ לפלישה. הכח הפולש היה צבא יפני אוטונומי שנקרא צבא קוואנטונג.
פויי נדרש על ידי היפנים לעזור בהקמת מדינה במנצ'וריה שתופרד מסין. פויי נענה לדרישה אך ביקש כי מדינה זו תהיה ממלכה בשלטונו. ב-13 בפברואר 1932 הבריחו היפנים את פויי מסין למנצ'וריה, אשר בחסות יפן הוכרזה ב-18 בפברואר 1932 כממלכה עצמאית לכאורה ששמה מנצ'וקוו. פויי הוכרז כעוצר הממלכה וב-1 במרץ 1932 הוכרז כקיסר.
ממלכת מנצ'וקאו הייתה מדינת בובות תחת שליטה יפנית ופויי היה למעשה קיסר בובה. בממשלת הממלכה שימשו יפנים כסגני שרים, אך הם אלו שנתנו את ההוראות וניהלו את הממלכה בחסות צבא קוואנגטונג.
במשך תקופת מלחמת העולם השנייה לא היה פויי יותר מאשר חותמת גומי בידי השליטים היפנים והם השתמשו בשמו ובתוארו לצורכי תעמולה. היפנים אף התערבו בחייו הפרטיים של פויי, אילצו אותו לשאת אישה יפנית ולהמיר את דתו מבודהיזם לדת השינטו.

לאחר מלחמת העולם השנייה

ב-16 באוגוסט 1945, עם כניעת יפן פרש פויי מקיסרותו. בניסיונו להימלט ליפן הוא נתפס על ידי כוחות סוביטיים שהצטרפו בשלב זה למלחמה נגד יפן.
פויי הובל על ידי הסוביטים לסיביר והושם במאסר בית עד אוגוסט 1946 כאשר הוטס ליפן כדי להעיד במשפטי פושעי המלחמה היפנים.
לאחר מספר חודשים הוחזר פויי לסיביר בה חי עד לחודש יולי 1950, בו החזירו אותו הסוביטים לסין לידי ממשלו של מאו צה דונג.
פויי הוכנס על ידי הסינים למחנה של "חינוך מחדש", מונח ששימש במשטרים הקומוניסטיים ככינוי לשטיפת מוח ואינדוקטרינציה שנועדו להפוך אדם לנאמן וצייתן לשלטון הקומוניסטי.
ב-1959, כשהושלם התהליך, שוחרר פויי מן המחנה והוכרז כמטוהר. בשנת 1960 ניתנו לו זכויות אזרח והותר לו לכתוב את הביוגרפיה שלו שנתפרסמה ב-1964. בגלגולו האחרון היה פויי לתומך בקומוניזם וחבר בבית הנבחרים הסיני. פויי נפטר בביג'ינג בשנת 1967.

בתרבות

עשרים שנה לאחר מותו של פויי, יצא לאור הסרט "הקיסר האחרון" (The Last Emperor) בבימויו של ברנרדו ברטולוצ'י, אשר סיפר את סיפור חייו של פויי. הסרט זכה להצלחה אמנותית וקופתית, והוענקו לו תשעה פרסי אוסקר בקטגוריות השונות לשנת 1987. בשנת 2010 יצא הספר "צופן הקיסר" שהוא אחד מסדרת ספרי 39 רמזים, הספר נכתב על ידי גורדון קורמן ומספר על חייו של פויי וקשרו לבית הקהילים.
הובי אלישע

קורות חיים

אהובה (הובי) אלישע נולדה בשכונת הבוכרים בירושלים. אימה הייתה אחות ואביה איש עסקים. כשהייתה בת 6, בעקבות עסקיו של אביה, היגרה עם משפחתה לווינה, משם לפראג וב-1935 ללונדון. הבליץ הגרמני בזמן מלחמת העולם השנייה, אילץ את המשפחה לעזוב את לונדון והם עברו להתגורר בעיירה הציורית 'טורקווי' שבמחוז דבונשייר בדרום מערב אנגליה, אזור הידוע גם בכינוי "הריביירה האנגלית" בשל הצוקים, החופים והגנים המרהיבים שבו. נופיה של דבונשייר מופיעים בציוריה של אלישע עד היום.
לאחר מעבר המשפחה לטורקווי, החלה הובי את לימודיה בבית הספר המקומי. בתוך זמן קצר הבחינה מנהלת בית הספר, אמנית במקצועה, בכישרון הציור שלה, החלה לעודד אותה לעסוק בתחום ובגיל 14, בהמלצתה של מנהלת בית הספר, החלה הובי את לימודיה בבית הספר היוקרתי לאמנות סיינט מרטינס קולג' לאמנות ועיצוב (Central Saint Martins College of Arts and Design) שבלונדון, שם הייתה לתלמידה הצעירה ביותר שהתקבלה לבית הספר היוקרתי אי פעם.
אלישע היא בעלת תואר אקדמי מ"סיינט מרטינס" בסגנון קלסי. בין הבוגרים הבולטים של סיינט מרטינס לאורך ההיסטוריה ניתן למצוא את דוד גרשטיין, אנטוני גורמלי, ריצ'רד המילטון, מנשה קדישמן, רות הורם ועוד. 
בגיל 17 נישאה לאלי, סוחר שטיחים ובהמשך נולדו להם שלושה ילדים. ב-1968 חזרה עם בעלה ושלושת ילדיה לישראל והם גרו תחילה בהרצליה פיתוח, תוך שהיא מתקרבת בהדרגה אל הדת עד כי הפכה לחסידת ברסלב. בהמשך עברו היא ומשפחתה להתגורר בשכונה החרדית 'מאה שערים' בירושלים, שם שומרת אלישע על צנעתה מחד וממשיכה לחלוק עם העולם את יצירותיה מאידך.

הישגים באמנות

הובי נבחרה על ידי האנליסט ויועץ האמנות הבינלואמי ניקולאס פורסט כאחת מעשרת האמנים הישראלים שכדאי לעקוב אחר יצירותיהם במכירות פומביות. ברשימה שלו נמצאים גם: נחום גוטמן, ראובן רובין, יעקב אגם ועוד.
בשנת 2012 נמכר ציור שלה בבית המכירות הפומביות בונהמס (Bonhams) באנגליה - אחד מבתי המכירות הפומביות הגדולים והוותיקים בעולם במעל ל-100 אלף דולר. הגלריה של הובי ממוקמת ברחוב המלך דוד בירושלים. מדי שנה, לדברי בעלי המקום, נמכרים בגלריה 4–5 ציורים בכמאה אלף דולר ועוד 15 ציורים בסביבות ה-70 אלף דולר ועשרות ציורים נוספים בעשרות אלפי דולרים בודדים לכל אחד. 
להובי כמה מוטיבים אייקוניים עליהם היא חוזרת ביצירותיה: נופיה של דבונשייר, חתונות יהודיות וריקודים חסידיים.
תערוכות של ציוריה נערכו בלונדון, בניו יורק, בישראל ועוד.
תנועה לשקט

תנועה לשקט היא שיטה לשיפור התקשורת הבין-אישית בחינוך, שפותחה בישראל. בשיטה יש שילוב של טכניקות של מודעות עצמית וחיזוק הקשר שבין הגוף לנפש (כדוגמת יוגה וטכניקות אחרות), שמקורן בפילוסופיה מזרחית, עם רעיונות משיטות טיפול מערביות. השיטה מופעלת במערכת החינוך בישראל החל משנת 1998, בידי מדריכים שקיבלו לכך הכשרה והסמכה מיוצרות השיטה. השיטה משלבת תרגול כחלק מתהליך הלמידה בבית הספר, ונועדה בין היתר להפחית אלימות, לשפר התמודדות עם לחצים, ולהגביר את הריכוז, בעיקר במהלך הלימוד. השיטה משמשת בעיקר בפתיחת יום הלימודים, בהתחלות של שיעורים, לפני בחינות ולמעשה בכל זמן שנדרש ריכוז ומיקוד החשיבה.
במסגרת השיטה, תלמידים ומורים בוחרים מתוך ההיצע הקיים את סוג התרגול המתאים להם, מבחינת תנועה, נשימה, יציבה, דמיון מודרך ומדיטציה.
במהלך השנים למדו את השיטה ועשו בה שימוש כמה אלפי תלמידים, מורים ומנהלים. בנוסף, נלמדת השיטה בגני ילדים, במסגרות פרטיות, במעונות ובמרכזים למניעת אלימות ובהנחיית קבוצות. 
לאחרונה (2015) נערך מחקר באוניברסיטת תל אביב, הבוחן את השפעת השיטה על מיקוד וריכוז, ויסות רגשי ואקלים חברתי בבתי ספר בעיר חולון.
פיזיקה תאורטית

פיזיקה תאורטית היא ענף בפיזיקה המשתמש במודלים מתמטיים ומערכות פיזיקליות מופשטות כדי לתאר ולנבא התנהגות של מערכות פיזיקליות טבעיות. זאת בניגוד לפיזיקה ניסויית המשתמשת בכלים ניסויים כדי לבדוק מערכות אלו.
התקדמות המדע תלויה באופן כללי ביחס בין מחקרים ניסויים לבין התאוריה. במקרים מסוימים, התאוריה מוגבלת על ידי כללים מתמטיים ומשאירה מעט משקל לתצפיות ותוצאות מחקר. לדוגמה כאשר פיתח אלברט איינשטיין את תורת היחסות הכללית, היה מוטרד מכך שטרנספורמציות לורנץ משאירות את משוואות מקסוול אינווריאנטיות, אך היה חסר עניין בניסוי מייקלסון-מורלי של מעבר כדור הארץ באתר (פיזיקה). מצד שני זכה בפרס נובל על הסבר האפקט הפוטואלקטרי, אשר היה עד אז אוסף תצפיות מחוסרות תאוריה שתסביר אותן.

היסטוריה

פרק זה לוקה בחסר. אנא תרמו לוויקיפדיה והשלימו אותו.
נפטונאס קלייפדה

היסטוריה

הקבוצה הוקמה בשנת 1962 בשם קלאיפדס מאיסטס ולאחר שנתיים השתנה לשם הנוכחי. והשתתפה בליגה של ברית המועצות ובליגה הליטאית המקומית. בעונת 1993/94 החלה להשתתף בליגת העל הליטאית שהוקמה. בעונות הראשונות נחשבה לקבוצת תחתית אפורה. אך ככל שחלפו השנים התייצבה הקבוצה והתמקמה במרכז הטבלה ומעלה.
הקבוצה הגיעה למקום השלישי בעונת 2000/01. כמו כן הגיעה הקבוצה פעמיים עד לחצי גמר הפלייאוף בעונות 2006/07 ו-2008/09. בעונת 2013/14 הפסידה 4-2 בגמר הפלייאוף לקבוצת ז'לגיריס קובנה וסיימה כסגנית האלופה.

מסגרת אירופאית

הקבוצה השתתפה במסגרת גביע קוראץ' בעונות  1998/99. בעונת 1999/00 ולא עברה את שלב הבתים. ובמסגרת שלב הבתים של היורוקאפ צ'לנג' בעונת 2003/04.  כמו כן, משתתפת הקבוצה במסגרת הליגה הבלטית מאז עונת 2004/05. בעונת 2012/13 השתתפה הקבוצה לראשונה במסגרת הליגה המאוחדת של VTB. בעונת 2014/15 התמודדה הקבוצה בשלב הבתים של היורוליג. בעונת 2015/2016 מתמודדת הקבוצה במסגרת היורוקאפ.
הקבוצה מארחת בהיכל שביטוריו בעיר, שנחנך בחודש יולי 2011 ומכיל 5,500 מקומות ישיבה. ההיכל השתתף באירוח טורניר אליפות אירופה בכדורסל 2011.
מסע בין כוכבים: סיפונים תחתונים

הפקה

בשנת 2018 ולאור הצלחת הסדרה "מסע בין כוכבים: דיסקברי", הכריזה CBS כי היא מעוניינת להרחיב את יקום מסע בין כוכבים ולהפוך אותו ליקום טלוויזיוני, בדומה ליקומים הטלוויזיוניים של DC קומיקס ושל מארוול קומיקס. על הפקת הזיכיון מונה אלכס קורצמן כמפיק על, והוכרזו מספר סדרות שיצטרפו ל"דיסקברי".
מלבד "Short Treks" ששודרה בין העונות הראשונה והשנייה של "דיסקברי", אמורה "סיפונים תחתונים" להיות משודרת לאחר העונה השנייה של "דיסקברי", אך לא הוכרז עדיין מועד רשמי.
עבודת האנימציה החלה בסוף פברואר 2019, וקורצמן העריך שייקח כשנה עד שהאנימציה תהיה מוכנה לסדרה.
במאי אותה שנה הכריז יוצר הסדרה, מייק מקמהן, כי ההקראה הראשונה (הקראת התסריט המלא לאחר שהסתיים על ידי צוות המדובבים בפני צוות ההפקה) יצאה לדרך.
ב-10 ביולי צייץ הסופר דייוויד מאק, שכתב ספרים רבים ביקום של מסע בין כוכבים, שהוא מועסק כיועץ בשתי סדרות האנימציה של מסע בין כוכבים, סיפונים תחתונים והסדרה שתעלה ברשת ניקלודיאון.
מחוז פדרלי (ארצות הברית)

בארצות הברית, מחוז פדרלי (באנגלית: Federal district) הוא מחוז (שטח) שכפוף ישירות לשלטון הפדרלי (הלאומי), ולא למדינה המקומית שבשטחה הוא נמצא. המחוזות הפדרליים הבולטים ביותר הם עיר הבירה וושינגטון די. סי. (איחוד של העיר וושינגטון עם המחוז הפדרלי קולומביה), בתי המשפט הפדרליים (בכל המדינות), ו-12 סניפי הבנק המרכזי (הבנק הפדרלי).